CELEX: 52011XG0615(04)
Language: sk
Date: 2011-06-15 00:00:00
Title: Závery Rady o vzdelávaní a starostlivosti v ranom detstve: zabezpečenie optimálneho začiatku pre všetky naše deti vo svete budúcnosti

15.6.2011   
            
            
               SK
            
            
               Úradný vestník Európskej únie
            
            
               C 175/8
            
         Závery Rady o vzdelávaní a starostlivosti v ranom detstve: zabezpečenie optimálneho začiatku pre všetky naše deti vo svete budúcnosti
   2011/C 175/03
   RADA EURÓPSKEJ ÚNIE,
   SO ZRETEĽOM NA:
   
               —
            
            
               závery Rady a zástupcov vlád členských štátov, ktorí sa zišli na zasadnutí Rady, zo 14. novembra 2006 o účinnosti a spravodlivosti vo vzdelávaní a odbornej príprave (1),
            
         
               —
            
            
               závery Rady a zástupcov vlád členských štátov, ktorí sa zišli na zasadnutí Rady, z 21. novembra 2008 o príprave mladých ľudí na 21. storočie: agenda pre európsku spoluprácu v školstve (2),
            
         
               —
            
            
               závery Rady z 12. mája 2009 o strategickom rámci pre európsku spoluprácu vo vzdelávaní a odbornej príprave („ET 2020“) (3),
            
         
               —
            
            
               závery Rady z 26. novembra 2009 o vzdelávaní detí z migračného prostredia (4),
            
         
               —
            
            
               závery Rady z 11. mája 2010 o sociálnom rozmere vzdelávania a odbornej prípravy (5);
            
         PRIPOMÍNAJÚC, ŽE:
   zlepšenie účinnosti a spravodlivosti v systémoch vzdelávania a odbornej prípravy na všetkých úrovniach – od raného detstva až po dospelosť – zohráva zásadnú úlohu pri dosahovaní cieľov stratégie Európa 2020, ktorými je zabezpečenie inteligentného, udržateľného a inkluzívneho rastu (6);
   OPÄTOVNE POTVRDZUJÚC, ŽE:
   kým zodpovednosť za organizáciu a obsah systémov vzdelávania a odbornej prípravy leží v rukách jednotlivých členských štátov, spolupráca na európskej úrovni prostredníctvom otvorenej metódy koordinácie môže spoločne s účinným využívaním programov EÚ prispieť k rozvoju kvality vzdelávania a odbornej prípravy tým, že podporí a doplní opatrenia prijaté na vnútroštátnej úrovni a pomôže členským štátom riešiť spoločné výzvy,
   A NA ZÁKLADE:
   konferencie o Excelentnosti a spravodlivosti vo vzdelávaní a starostlivosti v ranom detstve, ktorú usporiadalo predsedníctvo v Budapešti 21. a 22. februára 2011 a na ktorej sa zdôraznila potreba skombinovať kvantitatívny a kvalitatívny rozmer vzdelávania a starostlivosti v ranom detstve, a na základe oznámenia Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Program EÚ v oblasti práv dieťaťa
       (7);
   BERIE NA VEDOMIE oznámenie Komisie pod názvom Vzdelávanie a starostlivosť v ranom detstve: zabezpečenie optimálneho začiatku pre všetky naše deti vo svete budúcnosti
       (8);
   UZNÁVA, ŽE:
   
               1.
            
            
               Kvalitné vzdelávanie a starostlivosť v ranom detstve (VSRD) (9) prináša širokú škálu krátkodobých a dlhodobých výhod tak pre jednotlivcov, ako aj pre celú spoločnosť. Tým, že VSRD dopĺňa ústrednú úlohu rodiny, kladie podstatné základy osvojenia jazyka, úspešného celoživotného vzdelávania, sociálnej integrácie, osobného rozvoja a zamestnateľnosti. Ak sa dajú dieťaťu počas jeho formačných rokov solídne základy, učenie sa stane efektívnejším a zvýši sa pravdepodobnosť, že potrvá celý život, čím sa dosiahnu spravodlivejšie výsledky vzdelávania a znížia náklady spoločnosti, pokiaľ ide o nevyužité talenty a verejné výdavky na sociálne zabezpečenie, zdravotníctvo a dokonca aj na spravodlivosť.
            
         
               2.
            
            
               Kvalitné VSRD je prínosom pre všetky deti, no osobitne pre tie, ktoré pochádzajú zo sociálne a ekonomicky znevýhodneného prostredia, z rodín migrantov alebo z rómskeho prostredia alebo majú špeciálne vzdelávacie potreby, vrátane detí so zdravotným postihnutím. Tým, že pomáha odstraňovať rozdiely v dosahovaných výsledkoch a podporuje kognitívny, jazykový, sociálny a emocionálny rozvoj, môže napomôcť prelomiť cyklus znevýhodnenia a nezáujmu, ktoré často vedú k predčasnému ukončeniu školskej dochádzky a prenosu chudoby z generácie na generáciu.
            
         
               3.
            
            
               Zabezpečenie všeobecného spravodlivého prístupu ku kvalitnému VSRD môže v tomto ohľade výrazne prispieť k úspechu stratégie Európa 2020, a najmä k dosiahnutiu dvoch z hlavných cieľov EÚ: zníženie predčasného ukončenia školskej dochádzky pod hranicu 10 % a zabezpečenie, aby sa aspoň 20 miliónov ľudí vymanilo z rizika chudoby a sociálneho vylúčenia.
            
         
               4.
            
            
               Okrem toho, keďže VSRD je príležitosťou na včasné zistenie porúch učenia a včasný zásah, môže pomôcť identifikovať malé deti so špeciálnymi vzdelávacími potrebami, a pokiaľ je to možné, uľahčiť ich integráciu do bežných škôl.
            
         
               5.
            
            
               Aj keď členské štáty dosiahli za posledné roky celkovo dobrý pokrok pri zvyšovaní dostupnosti VSRD, treba pokračovať v práci, aby sa dosiahol cieľ, ktorým je 95 % miera účasti do roku 2020, dohodnutý v strategickom rámci ET 2020 (10), a najmä aby sa zabezpečil väčší prístup detí zo znevýhodneného prostredia.
            
         
               6.
            
            
               Poskytovanie kvalitného VSRD je rovnako dôležité ako zabezpečenie jeho dostupnosti a cenovej prístupnosti a pozornosť sa musí venovať otázkam, ako je prostredie a infraštruktúra, zabezpečenie personálu, učebné osnovy, riadenie a zabezpečenie kvality.
            
         
               7.
            
            
               Potrebný je systematický a integrovanejší prístup k službám VSRD na miestnej, regionálnej a celoštátnej úrovni, do ktorého budú zapojené všetky príslušné zainteresované subjekty – vrátane rodín – spolu s úzkou medzisektorovou spoluprácou medzi rôznymi oblasťami politiky, akou je napríklad oblasť vzdelávania, kultúry. sociálnych vecí, zamestnanosti, zdravia a spravodlivosti.
            
         
               8.
            
            
               Dôležité je zvýšiť podiel mužov vo VSRD, aby sa zmenili postoje a aby sa poukázalo na to, že nielen ženy dokážu poskytnúť vzdelávanie a starostlivosť. Prítomnosť mužských aj ženských vzorov je pre deti priaznivá a môže pomôcť prelomiť stereotypné vnímanie úlohy muža a ženy. Pracovisko, na ktorom pracujú muži aj ženy, prispieva k rozšíreniu skúseností dieťaťa a môže tiež pomôcť pri znižovaní rodovej segregácie na trhu práce.
            
         
               9.
            
            
               VSRD sa dostáva menej pozornosti než akejkoľvek inej úrovni vzdelávania a odbornej prípravy aj napriek dôkazom o tom, že efektívne investovanie do kvalitného vzdelávania už v ranom detstve je oveľa účinnejšie ako neskoršie intervencie a že najmä v prípade znevýhodnených skupín má počas celého životného cyklu značný prínos.
            
         
               10.
            
            
               Výskum, ktorý sa o vzdelávaní malých detí uskutočnil alebo zhromaždil na úrovni EÚ a ktorý by mohol byť podkladom na prípravu a plnenie politík VSRD v členských štátoch, je pomerne zriedkavý. Potrebné je viac sprístupniť výsledky existujúcich výskumov a doplniť ich rozsiahlejším výskumom o zabezpečení VSRD a jeho účinkov v členských štátoch, pričom sa zohľadní rozmanitosť kultúr a zaznamenajú sa príklady osvedčených postupov a skúseností.
            
         SÚHLASÍ S TÝM, ŽE:
   Opatrenia na splnenie dvojitej výzvy, ktorou je poskytnutie všeobecného spravodlivého prístupu k vzdelávaniu a starostlivosti v ranom detstve, pričom sa zároveň zvýši kvalita poskytovania, by mohli zahŕňať:
   
               1.
            
            
               poskytovanie spravodlivého prístupu ku kvalitnému, inkluzívnemu VSRD najmä pre deti pochádzajúce zo sociálne a ekonomicky znevýhodneného prostredia, z rodín migrantov alebo z rómskeho prostredia alebo pre deti, ktoré majú špeciálne vzdelávacie potreby, vrátane detí so zdravotným postihnutím;
            
         
               2.
            
            
               navrhovanie účinných modelov financovania vrátane cieleného financovania, ktoré dosiahnu správnu rovnováhu medzi verejnými a súkromnými investíciami v súlade s vnútroštátnymi a miestnymi podmienkami;
            
         
               3.
            
            
               podporu medzisektorových a integrovaných prístupov k službám starostlivosti a vzdelávania, aby sa uceleným spôsobom naplnili kognitívne, sociálne, emocionálne, psychologické a fyzické potreby detí a zabezpečila sa aj úzka spolupráca medzi domácim prostredím a VSRD a bezproblémový prechod medzi rôznymi úrovňami vzdelávania;
            
         
               4.
            
            
               podporovanie odbornosti personálu VSRD s dôrazom na rozvoj jeho kompetencií, kvalifikácií a pracovných podmienok a zvyšovanie prestíže tohto povolania. Okrem toho prípravu politík zameraných na zatraktívnenie, odbornú prípravu a zachovanie vhodne kvalifikovaného personálu vo VSRD a zvyšovanie vyváženého zastúpenia mužov a žien;
            
         
               5.
            
            
               podporu programov a učebných osnov, ktoré zodpovedajú vývojovým stupňom detí a ktoré uľahčujú nadobúdanie kognitívnych aj ostatných zručností, pričom zároveň uznávajú dôležitosť hry, ktorá je počas prvých rokov života tiež významným spôsobom učenia sa;
            
         
               6.
            
            
               podporu rodičov v ich úlohe hlavných učiteľov svojich detí v ranom detstve a nabádanie služieb VSRD, aby pracovali v úzkom partnerstve s rodičmi, rodinami a komunitami s cieľom zvýšiť informovanosť o príležitostiach, ktoré poskytuje VSRD, a o význame učenia sa od útleho veku;
            
         
               7.
            
            
               podporu zabezpečovania kvality za účasti všetkých hlavných zainteresovaných strán vrátane rodín;
            
         
               8.
            
            
               podporu výskumu a zberu údajov o VSRD na európskej úrovni, pokiaľ možno v spolupráci s medzinárodnými organizáciami, aby sa posilnila dôkazová základňa pre tvorbu politiky a vykonávanie programov v oblasti VSRD.
            
         VYZÝVA PRETO ČLENSKÉ ŠTÁTY, ABY:
   
               1.
            
            
               analyzovali a zhodnotili existujúce služby VSRD na miestnej, regionálnej a celoštátnej úrovni z hľadiska ich dostupnosti, cenovej prístupnosti a kvality, ako je uvedené v týchto záveroch;
            
         
               2.
            
            
               zabezpečili zavedenie opatrení zameraných na poskytovanie všeobecného spravodlivého prístupu k VSRD a na zvýšenie jeho kvality;
            
         
               3.
            
            
               účinne investovali do VSRD ako do dlhodobého opatrenia, ktorým sa podporuje rast.
            
         VYZÝVA KOMISIU, ABY:
   
               1.
            
            
               podporila členské štáty pri identifikácii a vzájomnej výmene osvedčených politík a postupov prostredníctvom otvorenej metódy koordinácie;
            
         
               2.
            
            
               rozšírila dôkazovú základňu v oblasti VSRD využívaním a dopĺňaním medzinárodného výskumu výskumom na úrovni EÚ a ľahšou dostupnosťou výsledkov tohto výskumu;
            
         
               3.
            
            
               v rámci strategického rámca „ET 2020“ monitorovala a oznamovala pokrok pri dosahovaní cieľa „ET 2020“ pre účasť na vzdelávaní v ranom detstve a pri dosahovaní cieľov stanovených v týchto záveroch, ktorými sú širší prístup a lepšia kvalita.
            
         A VYZÝVA ČLENSKÉ ŠTÁTY, ABY S PODPOROU KOMISIE:
   
               1.
            
            
               sa angažovali v politickej spolupráci prostredníctvom otvorenej metódy koordinácie s príslušnými sektormi (ako je vzdelávanie, kultúra, sociálne veci, zamestnanosť, zdravie a spravodlivosť) za účasti všetkých príslušných zainteresovaných strán so zámerom pripraviť referenčné nástroje na európskej úrovni, ktoré podporia rozvoj politiky v oblasti VSRD na primeranej miestnej, regionálnej a celoštátnej úrovni;
            
         
               2.
            
            
               bez toho, aby boli dotknuté rokovania o budúcom finančnom rámci, efektívne a v súlade s cieľmi stratégie Európa 2020 využívali na podporu uvedených cieľov všetky príslušné nástroje EÚ v oblasti celoživotného vzdelávania a výskumu aj európske štrukturálne fondy.
            
         
      (1)  Ú. v. EÚ C 298, 8.12.2006, s. 3.
   
      (2)  Ú. v. EÚ C 319, 13.12.2008, s. 20.
   
      (3)  Ú. v. EÚ C 119, 28.5.2009, s. 2.
   
      (4)  Ú. v. EÚ C 301, 11.12.2009, s. 5.
   
      (5)  Ú. v. EÚ C 135, 26.5.2010, s. 2.
   
      (6)  Závery Európskej rady z marca 2010 – dokument EUCO 7/1/10 REV 1.
   
      (7)  Dokument 7226/11 – KOM(2011) 60 v konečnom znení.
   
      (8)  Dokument 6264/11 – KOM(2011) 66 v konečnom znení.
   
      (9)  Na účely týchto záverov sa pojem vzdelávanie a starostlivosť v ranom detstve vzťahuje na všetky mechanizmy, ktorými sa zabezpečuje vzdelávanie a starostlivosť detí od narodenia po dosiahnutie veku povinnej školskej dochádzky bez ohľadu na zariadenie, spôsob financovania, otváracie hodiny alebo obsah programu, a zahŕňa predškolské zariadenia aj prípravu pred nástupom na základnú školu. [Zdroj: OECD Starting Strong I (2006), s. 7.]
   
      (10)  Pozri prílohu I k záverom (Ú. v. EÚ C 119, 28.5.2009, s. 7): Do roku 2020 by sa aspoň 95 % detí vo veku 4 rokov až veku, v ktorom sa začína povinné základné vzdelávanie, malo zúčastňovať na vzdelávaní v ranom detstve.
   
   Priemerná miera účasti bola v roku 2008 v Európe 92,3 %.